送李德素歸舒城
作者：黄庭堅
朝代：宋

paragraphs: 僧夏莫問途，麥秋宜煮餠。
北寺旬休歸，長廊六月冷。
簟翻寒江浪，茶破蒼璧影。
李侯爲我來，遽以歸期請。
青衿廢詩書，白髮違定省。
荒畦當鉏灌，蠹簡要籤整。
挽衣不可留，决去事幽屏。
天恢獵德網，日饎養賢鼎。
此士落江湖，熟思令人癭。
胸中吉祥宅，膜外榮辱境。
婆娑萬物表，藏刃避肯綮。
人生要當學，安宴不徹警。
古來惟深地，相待汲脩綆。